A4-0185/97

Ψήφισμα σχετικά με την έκθεση του Ευρωπαϊκού Νομισματικού Ιδρύματος με θέμα «Η ενιαία νομισματική πολιτική κατά το τρίτο στάδιο - καθορισμός του λειτουργικού πλαισίου» (C4-0043/97)

Το Ευρωπαϊκό Κοινοβούλιο,

- έχοντας υπόψη την έκθεση του Ευρωπαϊκού Νομισματικού Ιδρύματος (C4- 0043/97),

- έχοντας υπόψη την πρόταση ψηφίσματος των βουλευτών Carriga Polledo, Fabra Vallιs και Bennasar Tous σχετικά με την απουσία ορισμένων νησιωτικών περιοχών από το σχέδιο των χαρτονομισμάτων του «Ευρώ» (B4-1234/96)

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής (A4-0185/97),

Α. εκτιμώντας ότι τα δυνητικά οφέλη της ΟΝΕ τότε μόνο μπορούν να υλοποιηθούν, όταν οι επιμέρους εθνικές παραδόσεις και διαρθρώσεις όσον αφορά το σχεδιασμό και την άσκηση της νομισματικής πολιτικής εξελιχθούν ώστε να αποτελέσουν ενιαίο σύνολο,

Β. εκτιμώντας ότι η έκθεση του ΕΝΙ σχετικά με την ενιαία νομισματική πολιτική αναπτύσσει μεταξύ άλλων τα προβλήματα, τις δυσκολίες και τις εναλλακτικές λύσεις που υπάρχουν προκειμένου να καθορισθεί το λειτουργικό πλαίσιο στους ακολουθους τομείς:

α) αναγκαιότητα της εναρμόνισης των στατιστικών στοιχείων στα νομισματικά θέματα,

β) εισαγωγή ενός συστήματος ακαθάριστων διακανονισμών σε πραγματικό χρόνο (TARGET),

γ) σχετικά πλεονεκτήματα και μειονεκτήματα των νομισματικών στρατηγικών,

δ) ενδεχόμενα μέσα πολιτικής.

Γ. εκτιμώντας ότι η έκθεση του ΕΝΙ περιγράφει τις πέντε δυνατές στρατηγικές (στόχος συναλλαγματικών ισοτιμιών, στόχος επιτοκίων, στόχος ονομαστικού εισοδήματος, στόχος προσφοράς χρήματος και άμεσος στόχος πληθωρισμού), τις οποίες η Ευρωπαϊκή Κεντρική Τράπεζα (ΕΚΤ) μπορεί να αναπτύξει για την άσκηση της νομισματικής της πολιτικής,

Δ. εκτιμώντας ότι το ΕΝΙ, λαμβάνοντας υπόψη τις αρχές της αποτελεσματικότητας, της διαφάνειας, της συνέχειας, της συνέπειας κλπ., προτείνει δύο στρατηγικές: τον στόχο της προσφοράς χρήματος ως ενδιάμεσο στόχο και τον άμεσο στόχο πληθωρισμού,

Ε. εκτιμώντας ότι η άσκηση της ενιαίας νομισματικής πολιτικής συνεπάγεται αυστηρό έλεγχο των μέσων εντός ενός κανονιστικού πλαισίου το οποίο προωθεί την αποτελεσματικότητα, τη διαφάνεια και τη συνέχεια[semigr ] τα μέσα ασκήσεως της νομισματικής πολιτικής - πράξεις ανοικτής αγοράς, πάγιες διευκολύνσεις και υποχρεωτικά αποθεματικά - θα πρέπει να αξιολογούνται σε ένα αλλαγμένο περιβάλλον στο οποίο θα αναπτύσσει τη δραστηριότητά της η ΕΚΤ,

ΣΤ. υπογραμμίζει ότι ο στόχος της νομισματικής πολιτικής του ΕΣΚΤ πρέπει να είναι κατανοητός και διαφανής για την κοινή γνώμη,

Ζ. εκτιμώντας ότι οι διεθνείς χρηματοπιστωτικές αγορές δεν έχουν μόνο καθορίσει το νέο περιβάλλον στο οποίο θα ασκούνται οι νομισματικές πολιτικές αλλά επιτελούν επίσης μια ελεγκτική λειτουργία υπό την έννοια ότι παρακολουθούν την αντοχή των δημοσίων οικονομικών και τον προσανατολισμό της νομισματικής πολιτικής προς το στόχο της σταθερότητας των τιμών και τιμωρούν μέσω της κινητικότητας των κεφαλαίων τις χώρες με χαλαρή δημοσιονομική πολιτική επιβάλλοντας υψηλότερα επιτόκια στις κεφαλαιαγορές,

Η. εκτιμώντας ότι η παγκοσμιοποίηση των χρηματοπιστωτικών αγορών έχει οδηγήσει στη διαφάνεια της αγοράς, σε μεγαλύτερη διαφοροποίηση των επενδύσεων και σε μια καλύτερη κατανομή των κεφαλαίων, έχοντας κατ' αυτό τον τρόπο καταστήσει περισσότερο αποτελεσματική τη διαχείριση των κινδύνων, αλλά έχει επίσης προκαλέσει χρηματοπιστωτικές καινοτομίες οι οποίες αποτελούν μια διαρκή απειλή για τις στρατηγικές ασκήσεως της νομισματικής πολιτικής, καθώς και μεγαλύτερη αστάθεια στις αξίες των στοιχείων ενεργητικού,

Θ. εκτιμώντας ότι, εξαιτίας των χρηματοπιστωτικών καινοτομιών και της διαβρώσεως της παραδοσιακής διαμεσολαβητικής λειτουργίας των τραπεζών, έχει μεταβληθεί ο μηχανισμός μετάδοσης των μεταβολών της προσφοράς χρήματος και οι επιπτώσεις τους στα επιτόκια και τις τιμές, καθώς επίσης και η αλυσίδα της αιτιώδους σχέσεως,

Ι. εκτιμώντας ότι οι αποτελεσματικές πράξεις ανοικτής αγοράς που υποστηρίζονται από πάγιες διευκολύνσεις απαιτούν αξιόπιστους και έμπειρους εταίρους, οι οποίοι θα κληθούν να λειτουργήσουν σε ένα περιβάλλον που καθορίζεται από μια σειρά κριτηρίων επιλογής και από την αρχή της αποκέντρωσης κατά την άσκηση των πράξεων νομισματικής πολιτικής,

ΙΑ. εκτιμώντας ότι τα διαπραγματεύσιμα στοιχεία ενεργητικού τα οποία μπορούν να χρησιμοποιηθούν στις πράξεις παροχής ρευστότητας από το ΕΣΚΤ θα βασίζονται σε ένα σύστημα δύο βαθμίδων (two-tier), όπου η πρώτη θα εγκρίνεται από την ΕΚΤ ενώ η δεύτερη θα καθορίζεται από τις εθνικές κεντρικές τράπεζες (ΕΚΤ),

ΙΒ. εκτιμώντας ότι πρέπει να επιδοκιμασθεί η πρόθεση του ΕΝΙ να εκπονήσει ένα μηχανισμό συναλλαγματικών ισοτιμιών, ο οποίος θα καθορίζει τη συνεργασία στον τομέα της συναλλαγματικής πολιτικής μεταξύ των κρατών μελών που συμμετέχουν στη ζώνη του ευρώ και των υπολοίπων κρατών μελών της ΕΕ[semigr ] ωστόσο, οι προπαρασκευαστικές εργασίες όσον αφορά το είδος των μέτρων παρεμβάσεως στις συναλλαγματικές ισοτιμίες από την ΕΚΤ προϋποθέτουν γνώση του διεθνούς νομισματικού πλαισίου που θα διαμορφωθεί μετά την καθιέρωση του ευρώ ως αποθεματικού νομίσματος,

ΙΓ. εκτιμώντας ότι ο ενιαίος χαρακτήρας της νομισματικής πολιτικής της ΕΚΤ προϋποθέτει ένα αποτελεσματικό διατραπεζικό σύστημα μεταφοράς κεφαλαίων και σύστημα διακανονισμού αξιογράφων που θα πρέπει να αποβλέπει στην ελαχιστοποίηση του συστημικού κινδύνου και στη σταθεροποίηση των χρηματοπιστωτικών αγορών, οι οποίες καθορίζουν σε μεγάλο βαθμό την αποτελεσματικότητα της νομισματικής πολιτικής,

ΙΔ. εκτιμώντας ότι η νομισματική πολιτική πρέπει να θεωρείται αναπόσπαστο μέρος των μέσων που κατατείνουν στην εξασφάλιση μιας ισόρροπης οικονομικής ανάπτυξης,

1. χαιρετίζει την έκθεση του ΕΝΙ σχετικά με την ενιαία νομισματική πολιτική κατά το τρίτο στάδιο, η οποία περιέχει χρήσιμες πληροφορίες για τις δυνατότητες της νομισματικής στρατηγικής και των νομισματικών μέσων καθώς και μια περιγραφή των συστημάτων πληρωμών και διακανονισμών, και η οποία αναπτύσσει κατευθυντήριες γραμμές για τα υποχρεωτικά αποθεματικά καθώς και την επιβολή κυρώσεων από την ΕΚΤ[semigr ]

2. υπενθυμίζει ωστόσο τις σοβαρές εξελίξεις που έχουν λάβει χώρα κατά τα τελευταία χρόνια και οι οποίες έχουν αλλάξει το περιβάλλον εντός του οποίου λειτουργούν οι κεντρικές τράπεζες[semigr ] οι εξελίξεις αυτές αφορούν:

α) τη παγκοσμιοποίηση των χρηματοπιστωτικών αγορών,

β) την μείωση των ρυθμιστικών παρεμβάσεων στις εγχώριες αγορές,

γ) την ελευθέρωση της κίνησης κεφαλαίων,

δ) την επανάσταση στις τεχνολογίες των πληροφοριών και επικοινωνιών[semigr ]

3. τονίζει ότι το τρίτο στάδιο της ΟΝΕ ενέχει μείζονα σημασία για την οριστική διαμόρφωση της ενιαίας νομισματικής πολιτικής, λαμβανομένης ιδιαιτέρως υπόψιν της επίτευξης αξιοπιστίας στη νομισματική πολιτική. Στο πλαίσιο αυτό πρέπει να αξιολογηθούν, ως προς την αποτελεσματικότητα και τη διαφάνειά τους, όλα τα μέσα νομισματικής πολιτικής για τον καθορισμό του λειτουργικού πλαισίου[semigr ]

4. υπογραμμίζει ότι το άρθρο 105 της Συνθήκης ΕΚ σχετικά με τη σταθερότητα των τιμών καθώς και το άρθρο 2 της Συνθήκης ΕΚ όσον αφορά την επιδίωξη των στόχων της ανάπτυξης, της ευημερίας, της απασχόλησης και της σταθερότητας στην Ευρώπη θα πρέπει να αποτελούν το πλαίσιο για την άσκηση της μελλοντικής νομισματικής πολιτικής[semigr ]

5. ζητεί την ανάπτυξη μιας πολιτικά αποδεκτής αρχιτεκτονικής με βάση τις γνωστές μέχρι τούδε πέντε στρατηγικές (στόχος συναλλαγματικών ισοτιμιών, στόχος επιτοκίων, στόχος εισοδήματος, στόχος προσφοράς χρήματος και στόχος πληθωρισμού)[semigr ]

6. υποστηρίζει ότι από τους πέντε μέχρι τούδε γνωστούς στόχους ο συνδυασμός των πλεονεκτημάτων των δοκιμασθεισών στρατηγικών, του στόχου πληθωρισμού και του στόχου προσφοράς χρήματος, θα μπορούσε να εξασφαλίσει κατά τον καλύτερο τρόπο τη σταθερότητα, τη διαφάνεια και την αξιοπιστία, αλλά ότι αυτή η μέθοδος πρέπει να υπόκειται σε συνεχή αναθεώρηση, ιδίως σε ό,τι αφορά την αποτελεσματικότητα και τη σπουδαιότητα που έχει ο έλεγχος της προσφοράς χρήματος ως ενδιάμεσος στόχος[semigr ]

7. ζητεί τον καλύτερο δυνατό συντονισμό μεταξύ της πολιτικής συναλλαγματικών ισοτιμιών, για την οποία είναι αρμόδιοι οι υπουργοί Οικονομικών, και της νομισματικής πολιτικής της ΕΚΤ, μέσω μόνιμων μηχανισμών διαβούλευσης σαν αυτούς που παρέχει π.χ. η μελλοντική Οικονομική και Χρηματοπιστωτική Επιτροπή[semigr ]

8. θεωρεί απαραίτητο να συμβάλει η ΕΚΤ σε μια σταθερή εξωτερική αξία του ευρώ μέσω μιας αξιόπιστης νομισματικής πολιτικής, ώστε να υποστηριχθεί η σταθεροποίηση των διεθνών νομισματικών σχέσεων και ο περιορισμός της κερδοσκοπίας μέσω χαλιναγώγησης της μεταβλητότητας των τιμών, και έτσι να δημιουργηθεί ένα ευνοϊκότερο πλαίσιο για τη λήψη συνοδευτικών μέτρων για την πραγματική οικονομία[semigr ]

9. είναι πεπεισμένο ότι το ευρώ - λαμβάνοντας υπόψη το αναμενόμενο ειδικό βάρος του σε σύγκριση με το γερμανικό μάρκο, καθώς και τη μεγάλη σημασία του ενδοκοινοτικού εμπορίου - δεν θα χρειαστεί να προσφύγει σε ανταγωνιστικές υποτιμήσεις[semigr ]

10. υπογραμμίζει ότι τα διαθέσιμα μέσα ασκήσεως της νομισματικής πολιτικής, όπως πράξεις ανοικτής αγοράς, πάγιες διευκολύνσεις καθώς και η αποβλέπουσα στη σταθερότητα πολιτική των υποχρεωτικών αποθεματικών, αποτελούν ουσιαστική προϋπόθεση για μια αποτελεσματική ρύθμιση της προσφοράς χρήματος[semigr ]

11. είναι της άποψης ότι το διασυνδεδεμένο σύστημα διακανονισμών - το TARGET - αποτελεί ουσιαστική διαρθρωτική προϋπόθεση για την άσκηση ενιαίας νομισματικής πολιτικής, αλλά ότι θα πρέπει να επιτρέπει μια αποκεντρωμένη χρήση των μέσων της νομισματικής πολιτικής[semigr ]

12. τονίζει ότι οι βασικές αρχές της αποτελεσματικότητας, της διαφάνειας, της επικουρικότητας και της συνέχειας με βάση τις αποκτηθείσες εμπειρίες των εθνικών κεντρικών τραπεζών προϋποθέτουν μια αποκεντρωμένη εφαρμογή της νομισματικής πολιτικής[semigr ] αυτό υπαγορεύεται επίσης από λόγους ανταγωνισμού σε σχέση με τα χρηματοπιστωτικά κέντρα της ΕΕ, καθώς και από τις διαφορές των τραπεζικών δομών στα κράτη μέλη της ΕΕ[semigr ]

13. ζητεί ωστόσο, λαμβάνοντας υπόψη την κατά γενική αντίληψη επιδιωκόμενη αρχή της διαφάνειας στη στρατηγική νομισματικής πολιτικής της ΕΚΤ, ότι αυτή πρέπει να είναι υποχρεωμένη να λογοδοτεί για την πολιτική της ενώπιον των άλλων θεσμικών οργάνων της Ευρωπαϊκής Ένωσης, και ιδίως ενώπιον του Ευρωπαϊκού Κοινοβουλίου ως άμεσα, δημοκρατικά νομιμοποιημένου θεσμικού οργάνου[semigr ]

14. πιστεύει ότι μπορούν να επιτευχθούν καλύτερα αποτελέσματα και μεγαλύτερη σταθερότητα στην Ευρώπη, εφόσον οι παράγοντες της ευρωπαϊκής οικονομίας συνεργάζονται και διεξάγουν διάλογο μεταξύ τους[semigr ]

15. ζητεί να συμβάλλει η Ευρωπαϊκή Κεντρική Τράπεζα, μέσω της νομισματικής πολιτικής, σε έναν ισόρροπο και πρόσφορο συνδυασμό πολιτικών προς όφελος της ανάπτυξης, των επενδύσεων και της απασχόλησης, και υποστηρίζει ως εκ τούτου την πρόταση της Επιτροπής να θεσμοθετηθεί, στο πλαίσιο του μακροοικονομικού κοινωνικού διαλόγου, ένας οικονομικός διάλογος με την Ευρωπαϊκή Κεντρική Τράπεζα[semigr ] αυτή η ανταλλαγή πληροφοριών θα πρέπει να πραγματοποιηθεί το συντομότερο δυνατόν[semigr ] στο πλαίσιο της θεσμοθέτησης αυτού του διαλόγου θα πρέπει να εξακολουθήσει να διασφαλίζεται η αρχή της λειτουργικής αποτελεσματικότητας του Ευρωπαϊκού Συστήματος Κεντρικών Τραπεζών, ώστε αυτό να μπορεί να εκπληρώσει τα βραχυπρόθεσμα καθήκοντά του[semigr ]

16. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, το Ευρωπαϊκό Νομισματικό Ίδρυμα και τα κοινοβούλια των κρατών μελών.